Palin Oy ostaa Satakunnan Autotalo Oy:n liiketoiminnan
Palin Oy ostaa marraskuun lopulla tehtävällä liiketoimintakaupalla Satakunnan Autotalon Oy:n liiketoiminnan. Servon perheen omistamat kiinteistöt ja tonttialueet siirtyvät Satakunnan Osuuskaupalle.
Satakunnan Autotalo Oy on perinteinen satakuntalainen perheyritys, jonka tasainen kasvu on perustunut asiantuntevan henkilökunnan koulutukseen, asiakaslähtöisen toiminnan jatkuvaan kehitystyöhön ja panostuksesta asiakaspalveluun. Yli 45 vuotta alalla toiminut Satakunnan Autotalo Oy:n toimitusjohtaja Mikko Servo toteaa, että hänelle on tärkeää saada vahva satakuntalainen toimija jatkamaan yritystoimintaa.
"Alan vaatimusten lisääntyminen ja voimakas digitalisaatio vaativat suurempia toiminnallisia kokonaisuuksia. On hienoa, että löysimme paikallisen ostajan, joka voi kehittää myös Helmentien kokonaisuutta satakuntalaisista lähtökohdista", pohtii Mikko Servo.
Palin Oy on merkittävä satakuntalainen autotalo, jolla on pitkät perinteet hyvien automerkkien myynnistä. "Olemme iloisia saadessamme valikoimaamme mukaan Satakunnan Autotalon vahvat brändit, ne täydentävät hienosti Palinin nykyistä merkkivalikoimaa ja parantavat entisestään autokaupan tarjontaa asiakasomistajille ", toteaa Palin Oy:n toimitusjohtaja Juha Sormunen.
Autokauppaa jatketaan nykyisissä tiloissa. "Tässä kaupassa tärkeä elementti on myös se, että saamme haltuumme erinomaisen liiketontin vahvalta liiketoiminta-alueelta Porissa", jatkaa Palinin hallituksen puheenjohtaja ja Satakunnan Osuuskaupan toimitusjohtaja Harri Tuomi. Rakennuksissa muuta liiketoimintaa harjoittavien toimijoiden vuokrasopimukset siirtyvät kaupassa Satakunnan Osuuskaupalle.
Liikkeenluovutuksen yhteydessä Satakunnan Autotalo Oy:n henkilöstö siirtyy Palin Oy:lle vanhoina työntekijöinä. Kauppahintaa ei julkisteta.
Joel Armia haki Opel Grandlandin kesäksi käyttöön